
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	15 aprilie 2008

	Nr.
	27/81


R A P O R T

asupra proiectului de Lege pentru ratificarea Convenţiei Organizaţiei Internaţionale a Muncii nr.150/1978 privind administraţia muncii: rol, funcţii şi organizare, adoptată la Geneva la 7 iunie 1978, în cadrul celei de-a 64 sesiuni a Conferinţei generale a acesteia
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 104 din 5 martie 2008, cu dezbaterea pe fond în procedură obişnuită a proiectului de Lege pentru ratificarea Convenţiei Organizaţiei Internaţionale a Muncii nr.150/1978 privind administraţia muncii: rol, funcţii şi organizare, adoptată la Geneva la 7 iunie 1978, în cadrul celei de-a 64 sesiuni a Conferinţei generale a acesteia.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.102/29.01.2008)

· avizul favorabil al Comisiei juridice, de disciplină şi imunităţi (nr.31/189/18.03.2008)

· avizul favorabil al Comisiei pentru politică externă (nr.33/PLx104/12.03.2008)
Proiectul de lege are ca obiect de reglementare ratificarea Convenţiei Organizaţiei Internaţionale a Muncii nr.150/1978 privind administraţia muncii: rol, funcţii şi organizare, adoptată la Geneva la 7 iunie 1978, în cadrul celei de-a 64 sesiuni a Conferinţei generale a acesteia.

Comisia propune Plenului Camerei Deputaţilor aprobarea proiectului de lege în forma prezentată în vederea îmbunătăţirii sistemului de administraţie a muncii, în ceea ce priveşte formularea de politici în domeniul muncii, administrarea acesteia, precum şi în ceea ce priveşte evaluarea politicii şi controlului relaţiilor de muncă.

Convenţia nr.150/1978 reprezintă un tratat internaţional multilateral la nivel de stat şi este supusă Parlamentului spre ratificare potrivit art.19 alin.(1) lit.a) din Legea nr.590/2003 privind tratatele.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 


La dezbaterile care au avut loc în şedinţa comisiei din 9 aprilie 2008 a participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse, d-na director Magda Filip.

La lucrările comisiei au fost prezenţi 17 deputaţi, din totalul de 19 membri ai comisiei.


Raportul comisiei a fost adoptat cu unanimitate de voturi.


Camera Deputaţilor este prima Cameră sesizată, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Sorina Steliana SZABO

